Document ID: 32013D0456

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 22ας Ιουλίου 2013 για την τροποποίηση της απόφασης 97/836/ΕΚ ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958») (2013/456/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Με την απόφαση 97/836/ΕΚ του Συμβουλίου (1), η Ένωση προσχώρησε στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»). (2) Η οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (2) αντικατέστησε τα συστήματα έγκρισης των κρατών μελών με μια ενωσιακή διαδικασία έγκρισης, ορίζοντας ένα εναρμονισμένο πλαίσιο το οποίο περιλαμβάνει τις διοικητικές διατάξεις και τις γενικές τεχνικές απαιτήσεις για όλα τα νέα οχήματα, τα συστήματα, τα κατασκευαστικά στοιχεία και τις ξεχωριστές τεχνικές ενότητες των οχημάτων. Η εν λόγω οδηγία ενσωμάτωσε τους κανονισμούς της ΟΕΕ/ΗΕ στο σύστημα έγκρισης τύπου οχημάτων της ΕΕ, είτε ως απαιτήσεις για έγκριση τύπου, είτε ως εναλλακτικές επιλογές της ενωσιακής νομοθεσίας. Μετά την έκδοση της οδηγίας 2007/46/ΕΚ, οι κανονισμοί της ΟΕΕ/ΗΕ αντικαθιστούν όλο και περισσότερο την ενωσιακή νομοθεσία στο πλαίσιο της έγκρισης τύπου οχημάτων στην ΕΕ. (3) Οι αλλαγές των Συνθηκών επί των οποίων θεμελιώνεται η Ένωση πραγματοποιήθηκαν μετά την έκδοση της απόφασης 97/836/ΕΚ. Η Συνθήκη για τη λειτουργία της Ευρωπαϊκής Ένωσης μετέβαλε ουσιαστικά την ακολουθητέα διαδικασία για τη σύναψη συμφωνιών μεταξύ της Ένωσης και των διεθνών οργανισμών και κατέστησε αναγκαία την προσαρμογή της απόφασης 97/836/ΕΚ στις νέες διαδικασίες. (4) Η διαδικασία για τον καθορισμό της θέσης που πρέπει να υιοθετείται, εξ ονόματος της Ένωσης, στα Ηνωμένα Έθνη όσον αφορά την έγκριση των κανονισμών της ΟΕΕ/ΗΕ ή των τροποποιήσεων κανονισμών της ΟΕΕ/ΗΕ θα πρέπει, επίσης, να προσαρμοσθεί στις νέες διαδικασίες που ορίζει το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης. (5) Η ίδια διαδικασία θα πρέπει επίσης να ακολουθείται όταν η Ένωση αποφασίζει να εφαρμόσει κανονισμούς της ΟΕΕ/ΗΕ στους οποίους δεν είχε προσχωρήσει κατά τον χρόνο της προσχώρησής της στην αναθεωρημένη συμφωνία ή όταν η Ένωση αποφασίζει να παύσει την εφαρμογή κανονισμού της ΟΕΕ/ΗΕ τον οποίο είχε προηγουμένως αποδεχθεί. (6) Είναι σκόπιμο η διαδικασία για την υιοθέτηση προτεινόμενων τροποποιήσεων της αναθεωρημένης συμφωνίας που υποβάλλονται από την Ένωση, καθώς και η απόφαση περί υποβολής αντιρρήσεων όσον αφορά προτεινόμενη τροποποίηση, να είναι η ίδια με τη διαδικασία για την προσχώρηση σε διεθνείς συμφωνίες. (7) Επομένως, η απόφαση 97/836/ΕΚ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 97/836/ΕΚ τροποποιείται ως εξής: 1) Στο άρθρο 3, οι παράγραφοι 2 και 3 αντικαθίστανται από το ακόλουθο κείμενο: «2. Σύμφωνα με το άρθρο 1 παράγραφος 6 της αναθεωρημένης συμφωνίας, η Ένωση μπορεί να αποφασίσει, σύμφωνα με τη διαδικασία που προβλέπεται στο άρθρο 218 παράγραφος 9 της Συνθήκης για τη λειτουργία της Ευρωπαϊκής 'Ενωσης (ΣΛΕΕ), να παύσει την εφαρμογή κανονισμού ΟΕΕ/ΗΕ που έχει προηγουμένως αποδεχθεί. 3. Σύμφωνα με το άρθρο 1 παράγραφος 7 της αναθεωρημένης συμφωνίας, η Ένωση μπορεί να αποφασίσει, σύμφωνα με τη διαδικασία που προβλέπεται στο άρθρο 218 παράγραφος 9 της ΣΛΕΕ, να εφαρμόσει ένα, ορισμένους ή το σύνολο των κανονισμών ΟΕΕ/ΗΕ στους οποίους δεν είχε προσχωρήσει κατά τον χρόνο της προσχώρησής της στην αναθεωρημένη συμφωνία.». 2) Το άρθρο 4 τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «2. Η Ένωση ψηφίζει υπέρ της θέσπισης τυχόν σχεδίου κανονισμού της ΟΕΕ/ΗΕ ή σχεδίου τροποποίησης κανονισμού της ΟΕΕ/ΗΕ στην περίπτωση που το σχέδιο έχει εγκριθεί σύμφωνα με τη διαδικασία που προβλέπεται στο άρθρο 218 παράγραφος 9 της ΣΛΕΕ.». β) Η παράγραφος 4 απαλείφεται. Οι αναφορές στο άρθρο 4 παράγραφος 4 της οδηγίας 2007/46/ΕΚ και τον κανονισμό (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου (3) νοούνται ως αναφορές στο άρθρο 4 παράγραφος 2. 3) Το άρθρο 5 αντικαθίσταται από το ακόλουθο κείμενο: «Άρθρο 5 1. Οι προτεινόμενες τροποποιήσεις της αναθεωρημένης συμφωνίας που υποβάλλονται στα συμβαλλόμενα μέρη, εξ ονόματος της Ένωσης, θεσπίζονται σύμφωνα με τη διαδικασία που προβλέπεται στο άρθρο 218 παράγραφος 6 στοιχείο α) της ΣΛΕΕ. 2. Η απόφαση περί υποβολής ή μη αντιρρήσεων όσον αφορά την προτεινόμενη τροποποίηση της αναθεωρημένης συμφωνίας που υποστηρίζεται από άλλο συμβαλλόμενο μέρος λαμβάνεται σύμφωνα με τη διαδικασία που προβλέπεται στο άρθρο 218 παράγραφος 6 στοιχείο α) της ΣΛΕΕ. Εφόσον η διαδικασία αυτή δεν περατωθεί μία εβδομάδα πριν από τη λήξη της προθεσμίας που προβλέπεται στο άρθρο 13 παράγραφος 2 της αναθεωρημένης συμφωνίας, η Ενωση διατυπώνει αντίρρηση για την τροποποίηση πριν από τη λήξη της εν λόγω προθεσμίας.». 4) Το παράρτημα III τροποποιείται ως εξής: α) Το σημείο 1 τροποποιείται ως εξής: i) η πρώτη παράγραφος αντικαθίσταται από το ακόλουθο κείμενο: «Η συμβολή της 'Ενωσης στις προτεραιότητες του προγράμματος εργασίας καθορίζεται κατά περίπτωση σύμφωνα με τη διαδικασία που ορίζεται στο άρθρο 218 παράγραφοι 3 και 4 της ΣΛΕΕ σε συνδυασμό με το άρθρο 207 παράγραφος 2 της ΣΛΕΕ.»· ii) στην τρίτη παράγραφο, η πρώτη πρόταση αντικαθίσταται από το ακόλουθο κείμενο: «Μετά την εν λόγω προπαρασκευαστική φάση, η Επιτροπή αντιπροσωπεύει την 'Ενωση στη διοικητική επιτροπή, όπως ορίζει το άρθρο 1 της αναθεωρημένης συμφωνίας, ως εκπρόσωπος της Ένωσης, σύμφωνα με το άρθρο 207 της ΣΛΕΕ.». β) Στο σημείο 2, η δεύτερη πρόταση της δευτέρας παραγράφου αντικαθίσταται από το ακόλουθο κείμενο: «Για τον σκοπό αυτό, η Επιτροπή υποβάλλει την πρότασή της αμέσως μόλις συγκεντρωθούν όλα τα βασικά στοιχεία του σχεδίου κανονισμού της ΟΕΕ/ΗΕ.». Άρθρο 2 Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 22 Ιουλίου 2013.

Classification Labels:
2120
151
2109
2106

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ", "2109": "Οργανισμός Ηνωμένων Εθνών (Ο.Η.Ε.)", "2106": "Διεθείς οργανισμοί"}

EuroVoc IDs (Original): 3461
2015
1834
3641
2179
4040
4539

EuroVoc IDs (Expanded): 3461
2015
1834
3641
2179
4040
4539

Dataset Source: meu

Split: test